Sikkerheden på den psykiatriske skadestue i Aalborg vil straks blive forbedret oven på hændelsen natten til torsdag, hvor en 27-årig mand døde af skud fra en politipistol. Da manden kom i klammeri med betjentene tilkaldte personalet hjælp, og fire ansatte fra andre afdelinger mødte straks frem. Det tal øges nu til seks personer, oplyser sikkerhedsleder Preben Vesti til P4 Nordjylland. Initiativer straks - Vi kunne se, at vi umiddelbart kunne sætte to afdelinger mere på ved alarmkald. Så det har vi gjort, uden at vi i øvrigt ved, om det er specielt nødvendigt. Men det er i hvert fald noget, vi kan sætte i gang med det samme. Det er muligt at sikkerheden skal forbedres også på anden vis. Det afhænger af, hvilke råd der kommer fra eksperter og personale, når hele hændelsesforløbet nu analyseres, siger Preben Vesti. - Vi analyserer, hvad der er sket, på baggrund af de skadesanmeldelser, der kommer. Det gør vi sammen med de arbejdsmiljøgrupper, der er på områderne. Så må vi se, om der er noget, vi kan gøre bedre på den ene eller den anden måde. Preben Vesti siger, at der af og til har været episoder på skadestuen, men slet, slet ikke nær så farligt som episoden natten til torsdag.

Opsummering:
Psykiatrisk Skadestue går straks igang med at se på sikkerheden efter skuddrama